የደኢህዴን  ማዕከላዊ ኮሚቴ ወቅታዊ ፖለቲካዊ ሁኔታን በመገምገም የተለያዩ ውሳኔዎችን በማሳለፍ ተጠናቀቀ
  -የደኢህዴን ማዕከላዊ ኮሚቴ ወቅታዊ ፖለቲካዊ ሁኔታን ዝርዝር በመገምገም ለልማታዊና ዴሞክራሲያዊ ሥርዓት ግንባታ ጥልቀት የሚያግዙ የተለያዩ ውሳኔዎችን በማሳለፍ ተጠናቀቀ።የማዕከላዊ ኮሚቴው ከሐምሌ 22 እስከ 26 ቀን 2008 ዓመተ ምህረት ድረስ በሐዋሣ ከተማ ያደረገውን መደበኛ ስብሰባ ሲያጠቃልል ባወጣው የአቋም መግለጫ ክልላዊና ሀገራዊ አንድነትን፣ ልማታዊና ዴሞክራሲያዊ ሥርዓቱን የሚፈታተኑ አመለካከቶችንና ተግባራትን በጽናት እንደሚታገል አስታውቋል።ክልላዊ ሁኔታን በተመለከተ በደኢህዴን 9ኛው ድርጅታዊ ጉባኤ የተላለፉትን አንኳር ጉዳዮችን በዝርዝር የተመለከተ ሲሆን፥ በፖለቲካዊና ድርጅታዊ፣ በልማትና መልካም አስተዳደር ረገድ የተከናወኑ ተግባራትን ገምግሟል።የንቅናቄውን የፖለቲካና ድርጅት ሥራዎችን በድርጅት መሪነትን በማረጋገጥ ረገድ በተከናወኑ ተግባራት በርካታ ግንባር ቀደም አመራሮች፣ አባላትና አደረጃጀቶች መፈጠራቸውን የገመገመው የማዕከላዊ ኮሚቴው፥ አሁንም ግን የሥርዓቱ አደጋ ተብለው የተለዩና ከጠባብነት የሚመነጩ ጐጠኝነት፣ ጐሰኝነትና አካባቢያዊነት ችግሮች ሥርዓቱን የሚፈታተኑ ችግሮች መሆናቸውን ለይቷል።ለዚህ ደግሞ የስርዓቱ ባለቤት የሆነው የአርሶ አደርና አርብቶ አደሩ ተጠቃሚነት በሚፈልገው ደረጃ አለመድረሱ ለደባል አጀንዳዎችና ለኋላቀር አመለካከቶች የዳረገ መሆኑን ነው ያነሳው።
ማዕከላዊ ኮሚቴው ችግሩን በዘላቂነት ለመፍታት የስርዓቱ ባለቤት የሆኑ የኀብረተሰብ ክፍሎችን ተጠቃሚነት በማረጋገጥ ልማታዊና ዴሞክራሲያዊ አስተሳሰብና ተግባራትን በማጐልበት የፖለቲካ ኢኮኖሚውን ልማታዊ ለማድረግ ሊሰራ እንደሚገባ አስታውቋል።በተለይም እንደ ኮንሶ ባሉ አንዳንድ የክልሉ አካባቢዎች ልማቱን የሚጐዱ የክልሉን ሕዝቦች ዴሞክራሲያዊ አንድነትን በሚያዳክሙ እና ሕገ-ወጥነትንና ፀረ-ዴሞክራሲን በሚያበረታቱ ተግባራት ላይ ተገቢው ዕርምጃ ተወስዶ ሊስተካከሉ እንደሚገባ ውሳኔ አሳልፏል።ዋናው የመፍትሔ አቅጣጫ የህዝቡን ተጠቃሚነት ማረጋገጥ እንደሆነ ደኢህዴን በጽኑ ያምናል ያለው ማዕከላዊ ኮሚቴው፤ አርሶአደሩን፣ ሴቶችና ወጣቶችን ማዕከል በማድረጉ በሂደትም የሁሉንም የኀብረተሰብ ጥያቄዎችን በየደረጃው መፍታት ጊዜ ሊሰጠው አይገባም በማለት አቅጣጫ አስቀምጧል።በገጠርና በከተማ የክልሉን ሕዝቦች ተጠቃሚ ለማድረግ የተቀረፁ የእድገት እና ትራንስፎርሜሽን አጀንዳዎች የሆኑትን የመስኖና የሰብል ልማት፣ አፈርና ውኃ ጥበቃ፣ የሥራ ዕድል ፈጠራ ተግባራትን ለማሳካት ምርትንና ምርታማነትን ለማጐልበት የተከናወኑ ተግባራት ውጤታማ ከመሆናቸውም ባሻገር በዓመቱ የተከሰቱትን ድርቅና የጐርፍ አደጋዎች  ለማቋቋም ከፍተኛ ሚና የነበራቸው መሆኑንም ኮሚቴው አረጋግጧል።የሚቀርቡ የቴክኖሎጂ ግብዓቶችንና አሰራሮችን በጥብቅ በመተግበር ከድህነት ፈጥኖ በመላቀቅና የህዳሴ ጉዞን ከማሳካት አንፃር አሁንም ሰፊ ስራዎች እንደሚቀሩ በመገምገም፤ ተግባራትን በልማታዊ ሰራዊት ለማሳካት የተጣለው ግብም ከአካባቢ አካባቢ የተለያየ ውጤት የተመዘገበበት መሆኑን ተመልክቷል።በመሆኑም አካባቢዎችን ለማመጣጠን እና ፍትሐዊ ተጠቃሚነትን ለማጐልበት በቴክኖሎጂ ግብዓት አቅርቦትና በግብይት ስርዓት የሚታዩ ማነቆዎችን ለመፍታት የግብርና የትራንስፎርሜሽን አቅጣጫን በመከተል በልማታዊ ሠራዊት ቁመና በተለይም የአመራሩን ውጤታማነት በሚያረጋግጥ አኳኋን እንዲፈፀም ነው አቅጣጫ ያስቀመጠው።የሴቶችንና ወጣቶችን ኢኮኖሚያዊ ተጠቃሚነትን እና ፖለቲካዊ ተሳትፎን ከስብዕና ቀረፃ ጋር ተቀናጅቶ የመፈፀም ጉዳይ ከመቼውም ጊዜ በላቀ ቁርጠኝነት መፈፀም እንዳለበትም ውሳኔ አሳልፏል።የሕዝቡን ዴሞክራሲያዊ ተሳትፎን በማጐልበት ልማትን ለማፋጠንና ሳይሰሩ በአቋራጭ የመክበር ዝንባሌን በመግታት መልካም አስተዳደርን የማስፈኑ ጉዳይ የሞት ሽረት አጃንዳ ተደርጐ በመወሰዱ የተሻለ ውጤት የተመዘገበበት መሆኑን አመልክቷል፡፡አሁንም ከብድር አመላለስ፣ ከገጠርና ከተማ መሬት አስተዳደር፣ ከኮንትራት አስተዳደር የተሟላ አገልግሎት አለመስጠት እንዲሁም በልዩ ልዩ መንገዶች የሚታዩ የኪራይ ሰብሳቢነት አመለካከትና ተግባራት ለመዋጋት ምልዓተ ሕዝቡን በሚያሳትፍ አግባብ ተጠናክሮ እንዲቀጥል አቅጣጫ አስቀምጧል።በክልሉ በየትኛውም መልኩ የሚታዩ የተሳሳቱ ዝንባሌዎችንና ተግባራትን በፖለቲካዊ ትግል ለማምከን የሚደረገው ጥረት እንደተጠበቀ ሆኖ ሕጋዊና አስተዳደራዊ እርምጃዎችም ተጠናክረው ሊቀጥሉ እንደሚገባ ነው ማዕከላዊ ኮሚቴ ያስታወቀው ።የቀጣይ ዓመት ተግባራት የድርጅትን የመሪነት ሚና የመንግስትን የማስፈፀም አቅም የሕዝቡን የተደራጀ ተሳትፎን በሚያረጋግጥ አኳኋን ያሉትን አቅሞች ሁሉ አቀናጅቶ በመጠቀም እያንዳንዱ ተግባር ልማታዊ ዴምክራሲያዊ አስተሳሰብን በመቅረጽ ላይ በማተኮር አደረጃጀቶችንና አሰራሮችን በጥብቅ ዲሲፒሊን ለማሳካት በሚያስችል መልኩ ከወዲሁ ዝግጅት እንዲደረግ አስገንዝቧል፡፡ሀገራዊ ሁኔታን በተመለከተም በታዳጊው ልማታዊና ዴሞክራሲያዊ ሥርዓት ውስጥ የሚታዩ እጥረቶችን በማራገብ በአቋራጭ ለመክበር፣ በሽፋንነት የሚቀርበውን ጠባብነትና ትምክህትን በጽናት በመታገል፣ አንድ የፖለቲካና የኢኮኖሚ ማህበረሰብ ለመገንባት ህዝቦች የገቡትን ቃል-ኪዳን ለማፍረስ የሚደረገውን ማንኛውንም ትንኮሳ ለማምከን ከኢህአዴግ እህት ድርጅቶችና ከዴሞክራሲያዊያን ኃይሎች ጋር ተደጋግፎ እንደሚረባረብ አመልክቷል።በልማታዊና ዴሞክራሲያዊ መስመራችን ላይ የሚሰነዝሩ ማናቸውንም አፍራሽ እንቅስቃሴዎችን በብቃት በመመከት ህዝባዊና ዴሞክራሲያዊ ባህሪያችንን ይበልጥ ለማጐልበት ደኢህዴን የሚጠበቅበትን ሁሉ መስዋዕትነት ለመክፍል ዝግጁ መሆኑን የማዕከላዊ ኮሚቴው በመግለጫው አስታውቋል።በየትኛውም መልኩ ሠላምንና አንድነትን የሚያናጉ አመለካከቶችንና ተግባራትን ከኢህአዴግ አባል ድርጅቶች ጋር መላ የሀገራችን ህዝቦች በጽናት እንዲታገሉ ጥሪ በማስተላለፍ መጠናቀቁን የደኢህዴን ማዕከላዊ ኮሚቴ ጽህፈት ቤት ያወጣው መግለጫ ያመለክታል።(ኤፍ.ቢ.ሲ)